Sakeman se beweerde moordenaars vas | Maroela Media
Drie mans, insluitend ŉ metropolisiebeampte, is in hegtenis geneem in verband met die moord op ŉ Durbanse sakeman.
Kapt. Nqobile Gwala, woordvoerder van die polisie, het gesê lede van die polisie se nasionale intervensie-eenheid en ŉ private veiligheidsmaatskappy het Vrydag onverpoosd gewerk om leidrade op te volg ná die moord op Hoosen Dodha. “Hulle harde werk is beloon nadat drie verdagtes in hegtenis geneem is,” het hy gesê.
Dodha se liggaam is Maandagoggend by ŉ onderneming in Berea gevind nadat die polisie inligting oor ŉ moord ontvang het. Hy is verskeie kere geskiet. Die onderneming is geplunder, maar dit is steeds nie duidelik wat gesteel is nie.
Sewe 9 mm-patroondoppies is op die toneel gevind. Die verdagtes, tussen 21 en 32 jaar oud, sal Maandag in die Durbanse landdroshof van moord en roof aangekla word.
Genl.maj. Bhekinkosi Langa, waarnemende provinsiale polisiekommissaris, het die vennootskap tussen die polisie en die veiligheidsmaatskappy wat tot die inhegtenisnemings gelei het, geloof.